Document ID: 32010D0750

ROZHODNUTIE KOMISIE
z 3. decembra 2010,
ktorým sa ustanovuje vyplatenie alebo spätné získanie konečného zostatku pri ukončení programu v oblasti prechodných programov rozvoja vidieka financovaných z Európskeho poľnohospodárskeho usmerňovacieho a záručného fondu (EPUZF) v Estónsku, na Cypre, v Lotyšsku, v Litve, na Malte, v Poľsku a na Slovensku
[oznámené pod číslom K(2010) 8471]
(Iba estónske, grécke, lotyšské, litovské, maltské, poľské a slovenské znenie je autentické)
(2010/750/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Komisie (ES) č. 27/2004 z 5. januára 2004, ktorým sa ustanovujú podrobné prechodné pravidlá uplatňovania nariadenia Rady (ES) č. 1257/1999, pokiaľ ide o financovanie opatrení na rozvoj vidieka v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a Slovensku sekciou záruk EPUZF (1), a najmä na jeho článok 3 ods. 4,
so zreteľom na nariadenie Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch (2), a najmä na jeho článok 32 ods. 3,
so zreteľom na nariadenie Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF), a ktorým sa menia a rušia niektoré nariadenia (3), a najmä na jeho článok 47 ods. 3,
po porade s Výborom pre poľnohospodárske fondy,
keďže:
(1)
V rozhodnutí Komisie 2009/984/EÚ (4) sa ustanovuje vyplatenie alebo spätné získanie konečného zostatku pri ukončení programu v oblasti prechodných programov rozvoja vidieka financovaných z EPUZF v Českej republike, Maďarsku a Slovinsku.
(2)
Na základe ročných účtov, ktoré Estónsko, Cyprus, Lotyšsko, Litva, Malta, Poľsko a Slovensko predložili v súvislosti s výdavkami v oblasti opatrení na rozvoj vidieka spolu s vyžadovanými informáciami, sa účty platobných agentúr uvedených v článku 6 ods. 2 nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (5) vyrovnali, pokiaľ ide o rozpočtové roky 2005 (6), 2006 (7), 2007 (8), 2008 (9) a 2009 (10). Príslušné rozhodnutia o vyrovnaní účtov sú prijaté.
(3)
Konečný dátum uplatniteľnosti programov pre prechodné nástroje rozvoja vidieka (PNRV) bol stanovený na 31. december 2008. Predĺženie tohto konečného dátumu uplatniteľnosti bolo uznané Estónsku, Malte a Slovensku. Výdavky za obdobie od 16. októbra 2008 do 30. júna 2009 sa deklarovali v ročnej účtovnej závierke za rok 2009. Uvedenými rozhodnutiami o vyrovnaní účtov sa teda schvaľujú všetky výdavky vzniknuté v rámci týchto programov.
(4)
V článku 32 ods. 3 nariadenia (ES) č. 1260/1999 sa ustanovuje, že spojený úhrn platieb, ktoré sa vykonali v rámci programu pred vyplatením konečného zostatku, nesmie presiahnuť podiel 95 % príspevku Spoločenstva na tento program.
(5)
Pokiaľ ide o výdavky na rozvoj vidieka, na ktoré sa vzťahuje článok 3 ods. 4 nariadenia (ES) č. 27/2004, sa konečný zostatok, ktorý sa má vyplatiť alebo spätne získať, vypočíta na základe posledného rozhodnutia o vyrovnaní účtov a doplňujúcich informácií, ktoré Estónsko, Cyprus, Lotyšsko, Litva, Malta, Poľsko a Slovensko poskytli podľa odôvodnenia 6.
(6)
So zreteľom na uzatvorenie prechodných programov rozvoja vidieka boli príslušné členské štáty požiadané, aby poskytli informácie o nesplatených dlhoch týkajúcich sa uvedených programov. Údaje o dlhoch Komisia overila a zohľadnila pri výpočte konečného zostatku.
(7)
V súlade s článkom 30 ods. 2 nariadenia (ES) č. 1290/2005 týmto rozhodnutím nie sú dotknuté rozhodnutia následne prijaté Komisiou, ktorými sa z financovania Európskej únie vylučujú výdavky, ktoré neboli vynaložené v súlade s pravidlami Európskej únie,
PRIJALA TOTO ROZHODNUTIE:
Článok 1
Sumy týkajúce sa konečného zostatku, ktoré sa majú od každého členského štátu spätne získať alebo sa mu majú vyplatiť podľa tohto rozhodnutia v oblasti opatrení na rozvoj vidieka uplatniteľných v Estónsku, na Cypre, v Lotyšsku, v Litve, na Malte, v Poľsku a na Slovensku, sa ustanovujú v prílohe.
Článok 2
Týmto rozhodnutím sa určuje konečný zostatok zostávajúcich prechodných programov rozvoja vidieka financovaných z Európskeho poľnohospodárskeho usmerňovacieho a záručného fondu (EPUZF).
Článok 3
Toto rozhodnutie je určené Estónskej republike, Cyperskej republike, Lotyšskej republike, Litovskej republike, Maltskej republike, Poľskej republike a Slovenskej republike.
V Bruseli 3. decembra 2010

Labels: 18
15
4
6